Vrou se liggaam in huis in Kaapse voorstad gevindDie owerhede op die toneel. (Foto: Twitter) ’n 76-jarige vrou se liggaam is Donderdag in die vroeë oggendure in haar huis in ’n voorstad van Kaapstad aangetref. Siyabulela Malo, woordvoerder van die polisie, het aan Maroela Media gesê die vrou is omstreeks 03:35 in haar huis in Rondebosch vermoor. Haar liggaam is in ’n slaapkamer aangetref. Volgens Malo is die huis geplunder waarna die moordenaar/s met elektriese ware en die vrou se voertuig op die vlug geslaan het. Dié voertuig is later in Imizamo Yethu in Houtbaai opgespoor. Daar was egter geen spoor van die verdagte(s) nie. Niemand is nog in verband met die voorval in hegtenis geneem nie. Die polisie ondersoek ’n saak van moord, huisroof en motordiefstal. Die polisie doen ’n beroep op die publiek om enige inligting rakende die voorval by die polisie se Stop Misdaad-nommer by 08600 10111 aan te meld.